
A 2021-2022-es tanév óvodakerti tevékenységeinek - előrelépéseinek, örömeinek, nehézségeinek, terveinek – bemutatása

Az előző évhez képest a 2021-2022-es nevelési évben nagy változás ment végbe a 200 m2-es földterületen. Az óvodakert még 2021 tavaszán a terület középső részére került át az újragondolt terveinknek megfelelően. 2021 őszén pedig megkezdődtek a munkálatok a közlekedési park kialakítására. Ennek következtében csoportjaink mellőzni kényszerültek az óvodakertet, mivel hónapokon keresztül munkagépekkel dolgoztak a kertben. Így más lehetőségek után néztünk, hogyan tudnánk a gyerekeket közvetlen tapasztalatszerzéshez juttatni az őszi hónapokban. 
Megoldásként családi kertekbe látogattak el a csoportok, ahol a gyerekek segíthettek a krumpli felszedésében, majd jutalmul a dajka néni lapcsánkát sütött a helyszínen, melyet közösen fogyasztottak el. Lehetőség adódott szőlő szüretelésére, amit az óvodában dolgozott fel az egyik nagy-középső csoport. Itt a gyerekek a szőlőpréselést próbálhatták ki, majd a kinyert mustból kaptak ízelítőt az ebédnél. Más csoport dióverésen segített összeszedegetni a diót. Egy másik ház kertjében pedig a répa felszedésénél még A répa című mese eldramatizálására is kedvet kaptak a gyerekek. 
A tematikus terveinkben évek óta helyet kap minden hónapban az Egészséghét. Ősszel az őszi zöldségek, őszi gyümölcsök, őszi termések kerülnek terítékre. Ezen alkalmakkor változatos módon igyekszünk megismertetni a gyerekeket a szezonális gyümölcsökkel, zöldségekkel. Az egészséges életmódra nevelés fontosságát szem előtt tartva a lelőhelytől kezdve a feldolgozáson át, az érzékszervek segítségével a kóstolásig minden formájával megismerkednek a gyerekek az egészséghét adott témájával. 
Óvodánkban 2. éve működik tehetséggondozás keretein belül néphagyományőrző kézműves foglalkozás, melyen az óvodapedagógus kollégák pl. kukoricacsuhéból készítettek már babát, illetve virágot is a foglalkozáson résztvevő nagycsoportos gyerekekkel. 

A téli időszakban a madarak védelmét helyezték előtérbe a csoportok. Madáretetők kerültek kihelyezésre a csoportszoba ablakába, valamint a csoportszobával szemben lévő kerítésre, így a délelőtt folyamán is figyelemmel kísérhették a gyerekek az etető körüli mozgást. Az óvoda udvarán néhány fán is madáretetők találhatók. Csoportjaink madáreleséget gyűjtöttek, amiket közösen helyeztünk ki a gyerekekkel. Egyik nagy-középső csoportunk madárkalácsot készített. A tél végéhez közeledve a csoportszobában figyelhettük meg a növények fejlődését. Aranyeső ágakat rügyeztettünk, babot csíráztattunk, balkonládákba szórtunk különféle magokat, így hétről hétre nyomon követhettük a változást.

Tavaszi tevékenységeink egyike az ágyások rendezése, veteményezése volt. 
Kiscsoportosaink először ismerkedhettek meg az óvodakerttel, az ágyásokkal, a szerszámokkal. Lelkesen segítettek hagymát duggatni, elszórni a babot, borsót, a cékla és a répa magokat. 
Két kis-középső csoportunk balkonládában nevelt büdöskét, paradicsomot, paprikát, répát és paszulyt. A kerti ágyásokba mangoldot, répát, petrezselymet, retket, salátát, babot, uborkát vetettek, hagymát duggattak, valamint paradicsom palántát ültettek. 
Két nagy-középső csoportunk balkonládákban figyelhette meg a bab, a fű, lángvirág és tulipán fejlődését. A kiskertbe répa, petrezselyem, borsó, hagyma, retek és saláta került. 
Nagycsoportosaink petrezselymet, sárgarépát, hagymát, vöröshagymát, fokhagymát, retket és salátát vetettek, valamint paprika és paradicsom palántát ültettek a kertben. A csoport a virágos kert szépítésében is tevékenykedett: facéliát, büdöskét, íriszt, gyöngyvirágot és nárciszt ültettek. 
Tavaszi egészségheteinkből a víz világnapját és a mézzel kapcsolatos témáinkat emelném ki, de helyet kapott tematikus terveinkben a Föld napja és a Madarak és fák napja is, mely alkalmak során a környezettudatos magatartás alakítására helyeztük a hangsúlyt. Idén kiemelt zártkörű rendezvényünk volt a május végén megtartott sportnap és egészségnap, ahol sportvetélkedővel készültünk a gyerekeknek, majd minden csoportban egészséges harapnivalót készítettek, melyhez saját konyhánk biztosította az alapanyagot, de felhasználásra került az óvodakertben termett zöldség is. Június elején kiscsoportosainkkal piknikezni mentünk a kertbe, ahol a frissen felhúzott hagymát zsíroskenyérrel fogyasztottuk el. Csoportjaink igyekeznek rendszeresen látogatni a veteményest. Sajnos az időjárás helyi viszonylatban nagyon száraz, csapadékmentes, így kemény a föld, sok munkát ad a megmunkálása, ráadásul elvetett zöldségeinket a férgek, hangyák sem kímélik. Terveink közt szerepel egy nagyobb komposztáló elhelyezése, melyben az Önkormányzat nyújt majd segítséget.

image1.png




